
A zóna és a sporttehetség

Kulcsszavak: zóna;sporttehetség;elektrogasztrográfia;stressz
Bevezetés
Napjainkban az edzők, sportolók folyamatos „nyomás alatt” dolgoznak, hogy képesek legyenek az elvárásoknak megfelelni. Kutatásomban vizsgálom, hogyan lehetne eredményesen mérni a sportolók stresszhatásra történő reakcióját elektrogasztrográf (EGG) segítségével, ami megkönnyítheti a sporttehetségek kiválasztását. A dolgozatom célja, hogy bemutassam az EGG-s vizsgálati rendszert, és alkalmazásának lehetőségeit, kézilabdázók körében elvégzett mérések alapján.
Hipotézisek
A jelzőhangot követően mindkét csoport tagjainál CPM változást tapasztalunk.
A tehetséges csoportban a CPM érték a jelzőhangot követően alacsonyabb lesz, mint a kontroll csoportban.
Az EGG-s vizsgálati rendszer alkalmazásával bővülhet a sporttehetségek kiválasztásának módszere.
Anyag és módszer
Az EGG vizsgálat egy fizikai beavatkozást nem igénylő módszer, mely a gasztrointesztinális traktus myo-elektrikus tevékenységét rögzíti, a bélszakaszok percenkénti összehúzódását (CPM) mérve.
A mérésem megkezdése előtt felvettem a kapcsolatot a játékosok edzőivel, akiknek az általam kiválasztott tehetség definíció alapján kellett nyilatkozniuk, hogy a játékost a tehetséges, vagy a kontroll csoportba sorolják-e. A CPM mérést először stresszmentes környezetben, majd stresszhatás alatt és után végeztük. A stresszhatás egy előre rögzített jelzőhang volt. Külön-külön értékeltük az egyes bélszakaszok (gyomor, vékony- és vastagbél) valamint az egész gasztrointesztinális traktus CPM értékeit.
Eredmények
A jelzőhangot követő időszakban mindkét csoportnál megemelkedett a CPM érték. A vizsgálat egészét tekintve szignifikáns különbség mutatkozik a két csoport CPM átlaga között a teljes bélszakaszra vonatkozóan (kontroll csoport 5,13, tehetséges csoport 7,28). A 18.- 25. percig vizsgált időszakban a vastagbél szakaszán mutatkozik szignifikáns különbség, a tehetséges csoport maximum értéke 11,78 CPM, a kontroll csoporté 8,12 CPM. A gyomor és a vékonybél szakaszokon nem mutatkoztak szignifikáns eredmények.
Összegzés
Az eredmények alapján az első hipotézisem beigazolódott, azonban a másik két feltevésem nem nyert egyértelmű bizonyítást. Vizsgálatomat kis létszámú csoporton végeztem, ezért ahhoz, hogy megbízhatóbb következtetéseket vonhassunk le, további sportolók bevonása szükséges, valamint a tehetséges kategóriába sorolás módszerét is pontosítani kell. Az EGG alkalmazását a tehetségkutatásban mindenképp hasznosnak tartom, de ennek bizonyításához további tanulmányok szükségesek.



